**Ubeberu wa Kiisimu na Mustakabali wa Lugha za Kiafrika: Mapitio ya Sera ya Lugha Tanzania**

***Gervas A. Kawonga  
Chuo Kikuu Kishiriki cha Elimu Mkwawa, Iringa, Tanzania   
Baruapepe:*** [***kawongag@yahoo.com***](mailto:kawongag@yahoo.com)

IKISIRI

Makala haya yanahusu ubeberu wa kiisimu na mustakabali wa lugha za Kiafrika, Tanzania ikichukuliwa kama mfano. Ubeberu wa kiisimu (UK) ni mkabala wa kinadharia unaochunguza ikolojia ya kiisimu inayozifanya baadhi ya lugha kuthaminiwa na kutumika zaidi kuliko nyingine. Kupitia uchambuzi wa kiisimujamii hoja ya makala haya ni kwamba sera ya lugha inatishia ustawi wa lugha za jamii na kwa upande mwingine haiweki ustawi endelevu wa Kiswahili. Mapitio ya sera ya lugha ya Tanzania, kihistoria mpaka 2014, yanaonesha kwamba Kiswahili kina hadhi ya juu kuliko lugha zingine za jamii katika ikolojia ya kiisimu. Hata hivyo, hadhi ya Kiswahili haijawekewa kinga thabiti ya kuifanya kuwa endelevu kwa sababu sera iliyopo si madhubuti kiasi cha kukabiliana na tishio la ubeberu wa lugha ‘kubwa’ kama Kiingereza, Kifaransa, Kichina kutaja baadhi. Makala haya yanaongozwa na mkabala wa Ikolojia ya Kiisimu (IK). Mkabala huu una madai kuwa katika jamiilughaulumbi kama ilivyo Tanzania, uhusiano wa lugha unaweza kufananishwa na ule wa wanyama wa mwituni ambapo wanyama wenye nguvu hutumia nguvu zao kuwakandamiza na kuwaua wanyama wadogo. Katika muktadha wa wingi lugha msingi huo una maana kwamba lugha zenye hadhi ya juu hazitoi nafasi kwa lugha zenye hadhi ya chini kuweza kuendelezwa. Msisitizo wa makala haya ni kwamba ustawi wa Kiswahili na lugha za jamii nchini Tanzania na barani Afrika kwa jumla ni jambo linalopaswa kuongozwa na sera yenye kuleta utangamano katika muktadha wa wingi lugha. Makala haya yanapendekeza kuwa nchi za Afrika ziache tabia ya kuzikumbatia lugha zinazokwezwa kama msingi wa ustarabu, maarifa, ukwasi na teknolojia na kuzifisha lugha za asili. Hitimisho la makala haya ni kwamba juhudi za makusudi lazima zifanyike miongoni mwa wadau wa lugha za Afrika ili kuzilinda na kuzifanya ziwe endelevu katika muktadha wa tishio kubwa la UK. Sera thabiti na madhubuti ni msingi wa ustawi wa lugha za Kiafrika nyumbani na ughaibuni.

**Dhana**: Sera ya lugha, Ubeberu wa kiisimu, Ikolojia ya kiisimu, Ikolojia msawazo, Afrika

1. **UTANGULIZI**

Tanzania ni jamiilughaulumbi yenye lugha za asili zipatazo150 (Mradi wa Lugha za Tanzania (MLUTA) 2009). Idadi hiyo inatofautiana na ile ya BAKITA (2004) inayotaja lugha zaidi ya120. Licha ya tofauti hizo ni mantiki kufikiria kwamba Tanzania ina lugha za asili kati ya 120 na 150. Kwa mujibu wa Petzell (2012) Tanzania inaakisi modeli ya lugha tatu. Hii ina maana kuwa kwanza kuna lugha za jamii. Dhana ya lugha za jamii inavyotumika hapa ni sawa na ile ya Msanjila (2003) kuwa ni lugha za makabila, lugha za asili, lugha za kienyeji, lugha ndogondogo au lugha za kimbari. Ukomo wa matumizi yake ni katika ngazi ya vijiji na vitongoji. Pili kuna lugha ya taifa ambayo ni Kiswahili na kimatumizi inachukua sura ya kitaifa. Tatu ni lugha ya kimataifa ambayo ni Kiingereza. Modeli hii inatumika kwenye nchi nyingi za Afrika kusini mwa Jangwa la Sahara. Sera ya Utamaduni ya Tanzania ya mwaka 1997 (kuanzia sasa, SU, 1997) inaainisha lugha za Tanzania katika makundi matatu sawa na modeli iliyodokezwa hapo awali. Sera inaanisha lugha ya taifa (Kiswahili), lugha za Kigeni (Kiingereza, Kifaransa, Kichina, Kijerumani kutaja baadhi) na lugha za Jamii. Hadhi ya lugha hizo inatofautiana, kwa mfano, Kiswahili ni lugha ya Taifa, dhima na hadhi yake ni kubwa na ya juu kuliko lugha za Jamii. Kiswahili kinatumika kufundishia elimu ya awali, elimu ya msingi, elimu ya ualimu ngazi ya cheti na kusikiliza mashauri katika mahakama za mwanzo. Vilevile Kiswahili ni lugha ya upatanisho miongoni mwa wanajamii wote wa Tanzania wenye usuli tofauti wa kiisimu. Pia Kiswahili ni lugha rasmi katika Jumuiya ya Afrika Mashariki na Umoja wa Afrika. Mafaniko haya ya Kiswahili ni makubwa na ingetarajiwa sera na katiba ziakisi ukweli huo. Hata hivyo, kama itakavyoelezwa hivi punde hali ya mambo ni tofauti. Lugha zingine za jamii zinazungumzwa katika ngazi ya familia au mtaa hasa maeneo ya vijijini. Matumizi yake yamekitwa kwenye shughuli zisizo rasmi na hakuna juhudi ya maana ya kuziendeleza hali inayozifanya ziwe katika hatari ya kutoweka.

Kiingereza ni lugha ya kigeni ambayo ni rasmi na inatumika kufundishia elimu ya sekondari, elimu ya chuo kikuu, shughuli za mahakama za rufaa na mahakama kuu, diplomasia, biashara na miamala ya kimataifa. Kwa kigezo cha dhima katika uhusiano wa lugha hizi za makundi yote matatu, Kiingereza kina hadhi zaidi kuliko Kiswahili na lugha za Jamii. Petzell (2012) ana madai kwamba Kiingereza na Kiswahili zimegawana maeneo ya matumizi. Maelezo haya yana maana kwamba lugha hizo hazigombanii dhima. Mgawanyo huo wa dhima kwa maoni yake ni hali inayoweza kudumu kwa muda mrefu. Maelezo hayo yana maana kwamba mabadiliko yoyote kwenye ikolojia ya isimu yanaweza kubadili nafasi na dhima ya Kiingereza na Kiswahili. Mgawanyo huu wa dhima za lugha unafanyika kukiwa na utashi wa kisiasa kama unavyoakisiwa kwenye sera ya lugha. Makala haya yalikusudia kuhakiki sera ya lugha ya Tanzania na kupima uthabiti wake wa kulinda lugha za jamii na Kiswahili dhidi ya athari za ubeberu wa kiisimu. Makala inaonesha kuwa ubaguzi wa sera ya lugha dhidi ya lugha za jamii haujengi mustakabali mwema kwa Kiswahili licha ya maendeleo yaliyofikiwa kwa sababu sera hizo si za kisheria. Sera isiyo ya kisheria ina nafasi finyu ya kutoa ulinzi kwa lugha za jamii na lugha ya taifa dhidi ya athari za ubeberu wa kiisimu katika mwavuli wa utandawazi.

**2.0 DHANA YA UBEBERU WA KIISIMU**

Ubeberu wa kiisimu msingi wake ni istilahi ubeberu ambayo kihistoria inafafanua uhusiano katika mfumo wa uzalishaji- mali ambao msingi wake ni watu wachache kumiliki njia kuu zote za kiuchumi. Katika mfumo huo ugawanyaji wa mapato una misingi ya kinyonyaji na matokeo ni kukosekana kwa usawa duniani (Galtung, 2008). Lugha haiwezi kutengwa na uchumi, siasa na nguvu za kijeshi za jamiilugha husika. Hali ya baadhi ya lugha kuthaminiwa na kutumika zaidi kuliko zingine ni matokeo ya tofauti za nguvu za jamii zinazotumia lugha tofautitofauti. Tofauti hiyo ya matumizi na hali ya kuthaminiwa kwa lugha ndiyo inayojulikana kama ubeberu wa kiisimu.

Dhana ya ubeberu wa kiisimu iliasisiwa na Phillipson (1992, 1997, 2003, 2007) akimaanisha kuwa ni mwega wa kinadharia unaotumika kuelezea mpangilio msonge wa kiisimu na kufafanua kwa nini baadhi ya lugha zinathaminiwa na kutumika zaidi kuliko lugha zingine. Vilevile inatoa nafasi ya kuchunguza mifumo na itikadi zinazoukilia hali hiyo pamoja na nafasi ya wasomi katika upangiliaji msonge wa lugha kwenye muktadha wa wingi lugha. Ubeberu wa kiismu kama nadharia ilibuniwa katika mazingira ambayo lugha ya Kiingereza ilikuwa imeshapata mashiko katika nyanja zote za maisha kama vile elimu, teknolojia, mawasiliano na miamala ya kimataifa kupitia mwavuli wa utandawazi. Hali hiyo iliifanya lugha ya Kiingereza kujitokeza kwenye kilele cha msonge na kuhusishwa na maendeleo ya jamii ya binadamu katika nyanja zote za maisha. Lugha nyingi hasa za nchi masikini zilichukuliwa kuwa ni duni na zisizochangia chochote katika ustawi wa dunia. Ingawa dhana ya ubeberu wa kiismu inapingwa vikali na wadau wa lugha ya Kiingereza wa Kimagharibi (Honey, 1991, Berns na Wenzake, 1998) Skutnabb-Kangas na Phillipson (2007) wanaeleza kuwa kuenea kwa Kiingereza ni aina ya ubeberu wa kiisimu.

Ubeberu wa kiisimu unaweza kuwa wa ndani au wa nje. Ubeberu wa kiisimu wa ndani unahusu lahaja za lugha moja. Inapotokea lahaja moja inateuliwa kama lahaja rasmi na kuelekezewa rasilimali nyingi za kuiendeleza kuliko nyingine inazua dhana ya ubeberu wa kiisimu. Ubeberu wa nje unajitokeza pale ambapo katika jamii yenye lugha zaidi ya moja, lugha moja inaendelezwa na kutumika kwenye maeneo rasmi na kuachwa nyingine. Matokeo ya ubeberu wa kiisimu ni pamoja na kutoweka kwa lugha zilizotelekezwa ambazo ni muhimu katika ikolojia husika. Katika makala haya athari za uhusiano wa Kiswahili na lugha zingine za Kiafrika utaelezwa kama ubeberu wa kiisimu wa ndani. Uhusiano wa Kiswahili na lugha ya Kiingereza utachukuliwa kama ubeberu wa kiisimu wa nje. Tunafanya hivyo ili kuonesha jinsi ambavyo namna jamii inavyotumia lugha inaweza kuifanya lugha husika kuendele kuwapo au kutoweka. Baadhi ya nchi kama China zimechukua hatua za makusudi kukabiliana na ubeberu wa kiisimu. Kwa mujibu wa Zhou (2016) mageuzi ya rais Xi Jinping maarufu kama ‘Ndoto ya China’ yanahusisha pia kupinga utawala wa lugha ya Kiingereza na kuinua hadhi ya Kichina. Hatua hizo za China zinaakisi kile kilichoelezwa na Phillipson (2007) kwamba mataifa yanahitaji sera madhubuti na zenye nguvu zitakazotekelezwa bila aibu ili kulinda lugha na utambulisho wake wa kiutamaduni. Hali hiyo itaepusha tamaduni nyingi kumezwa na utamaduni wa kimagharibi. Mageuzi hayo ya China ni kichocheo cha makala haya kuhakiki sera ya lugha ya Tanzania kama kielelezo cha nchi nyingi za Afrika katika kujenga mustakabali wa Kiswahili na lugha zingine za jamii katika ikolojia inayoathiriwa na nguvu za ubeberu wa kiisimu.

**3.0 MKABALA WA KINADHARIA**

Makala haya yanaongozwa na mkabala wa Ikolojia ya Isimu. Asili ya mkabala huu ni matumizi ya kisitiari ya istilahi Ikolojia*.* Istilahi hiyoinatumika katika elimu viumbe ikirejelea uhusiano uliopo baina ya viumbe na mazingira yake. Kwa mujibu wa Fill (1998) ulinganishaji wa ikolojia ya kibiolojia na lugha unatupatia nadhariatete kuntu kwamba kwa namna ileile ambayo uhai wa viumbe unatishiwa kutokana na jinsi tunavyojihusisha na mazingira, kuendelea kuwapo kwa lugha kunahatairishwa na matumizi ya sasa ya lugha hizo. Ikolojia katika viumbe ni uhusiano uliopo miongoni mwa viumbe hao na mazingira yao. Kiisimu inafafanua uhusiano uliopo baina ya lugha na mazingira yake. Kwa mujibu wa Wendel’s (2005) ikolojia ya kiisimu ni mtandao changamani wa uhusiano unaojitokeza baina ya mazingira, lugha na watumiaji wa lugha husika.

Sera ya lugha na jinsi lugha zinavyohusiana na kugawana dhima katika muktadha wa wingi lugha huathiri muundo na uthabiti wa ikolojia ya lugha. Msisitizo wa nadharia hii ni kuacha kuchunguza kinachotokea ndani ya mfumo wa lugha pekee na kuchunguza masuala na michakato inayoathiri mazingira mapana ya lugha husika. Sera ya lugha ina nafasi kubwa katika kuathiri ikolojia ya isimu. Kama ilivyo katika viumbe, mlishano unapaswa kuwa na msawazo ili jamii zote za viumbe ziendelee kuwapo. Katika lugha, mtagusano uwe na msawazo ili muwasala baina ya watumiaji wa lugha tofauti usikuze lugha chache kwa gharama ya maafa ya lugha zingine (Mühlhäusler, 1996). Kila lugha ni muhimu katika ikolojia inayohusika kwa sababu usuli tofauti wa kiisimu ni muhimu kwa ajili ya ustawi endelevu wa jamii ya binadamu. Mafanikio ni matokeo ya kuhimili tofauti zilizopo na si kutoweka (Phillipson, 2007). Hii ina maana kwamba makutano ya lugha yachukuliwe kama fursa inayoongeza mafanikio ya binadamu badala ya kuzifanya baadhi ya lugha zitoweke. Uwezo wa lugha kuhimili mtagusano unatokana, pamoja na mambo mengine, na maamuzi yanayofanywa na watumiaji wa lugha husika. Maamuzi kuhusu sera ni eneo muhimu katika kuhakikisha kwamba kila lugha inaendelea kuwapo. Tofauti za lugha na utamaduni zinaongeza nafasi ya mafanikio na ustahimilivu wa binadamu. Katika jamii nyingi za Afrika ikolojia ya kiismu haina msawazo. Kukosekana kwa msawazo huo ni matokeo ya Ubeberu wa Kiisimu. Sehemu inayofuata inahusu uchambuzi wa sera ya lugha katika muktadha wa ubeberu wa kiisimu.

**4.0 UWASILISHAJI, UCHAMBUZI NA MJADALA**

Inafaa kueleza mapema hapa kwamba mambo matatu yaliyotajwa katikka sehemu ya 5.0 yatafanyika kwa pamoja ili isaidie uelewekaji wa hoja kwa urahisi kutokana na ushikamani uliopo wa masuala hayo katika muktadha wa makala haya.

**4.1 Suala la Lugha Kisera 1961 – 2014 na Mustakabali wa Lugha za Tanzania**

Sera ya lugha Tanzania imepitia katika vipindi mbalimbali. Vipindi hivyo ni kabla ya ukoloni, wakati wa ukoloni na baada ya uhuru. Hata hivyo kwa malengo ya makala haya sera ya lugha Tanzania itachunguzwa kuanzia kipindi cha baada ya uhuru. Mara baada ya uhuru sera ya lugha ilijipambanua kupitia matamko mbalimbali ya serikali. Baadhi ya matamko hayo ni kama ifuatavyo:

1. Kiswahili kutangazwa kuwa lugha ya taifa mnamo mwaka 1962
2. [Kiswahili kuwa lugha ya upatanisho] wakati wa Sera ya Ujamaa na Kujitegemea watu wenye usuli tofauti walikusanywa pamoja.
3. Kiswahili kutangazwa kuwa lugha rasmi mnamo mwaka 1967.
4. Kuondolewa kwa cheti cha mtihani wa Cambridge 1970. Hii ililazimisha wanafunzi kujifunza na kufaulu Kiswahili ili waweze kupata cheti tofauti na ilivyokuwa kwa Kiingereza.
5. Mwaka 1967 Kiswahili kilitangazwa kuwa lugha ya kufundishia katika miaka saba ya elimu ya msingi na katika elimu ya ualimu daraja la IIIA (kwa sasa stashahada ya kawaida ya ualimu) (Mulokozi, 2002).

Matamko hayo ya serikali yalikuwa na mchango si haba kwa makuzi ya Kiswahili na kudumazwa kwa lugha zingine za jamii. Matamko yote yanasisitiza umuhimu wa Kiswahili. Kwa mtazamo wa makala haya, huo ni ubeberu wa kiisimu wa ndani usiohusisha lugha ya kigeni. Kiswahili kilibadilika kutoka kuwa lugha ya utawala wa kikoloni hadi kuwa lugha ya ukombozi, utambulisho na itikadi. Hata hivyo, mahusiano ya kitabaka yanayoakisiwa kiisimujamii hayakuweza kukifanya Kiswahili kuwa na nguvu na lugha inayokubalika zaidi miongoni mwa Watanzania kwa kulinganisha na Kiingereza. Kiingereza kwa sasa kimekita mizizi kufundishia elimu ya sekondari, chuo kikuu na shughuli za mahakama kuu na Mahakama ya rufaa. Maeneo hayo yana nafasi kubwa katika kuimarisha ubeberu wa kiisimu na kuweka upangiliaji msonge wa lugha. Hadi sasa Watanzania wengi wana mtazamo kwamba elimu ni Kiingereza na Kiingereza kinachukuliwa kuwa ndiyo elimu yenyewe, mtazamo ambao hauna ukweli wowote. Hali hiyo inajitokeza katika nchi nyingi zilizokuwa chini ya ukoloni wa mataifa mbalimbali ya kibeberu ambako lugha za kigeni zinaenziwa kuliko lugha za asili.

Honey (1991) anapinga dhana ya ubeberu wa kiisimu kwa madai kwamba ni dhana ambayo haiwezi kwisha kwa sababu kila jamiilugha ulumbi inahitaji kukuza lugha moja kati ya nyingi kwa ajili ya matumizi ya kitaifa. Hata hivyo, madai kama hayo hayawezi kuwa kigezo cha kuhalalisha maafa ya lugha zote za Kiafrika na kuacha lugha za magharibi zitamalaki na kupoteza utambulisho na utamaduni wa Kiafrika.

Makala haya yanasisitiza kuwapo kwa sera zinazokuza lugha zote kwa pamoja katika ikolojia ya kiisimu. Kukuza Kiswahili kwa mfano, kwa ajili ya kuwaunganisha Waafrika wote kusiwe na maana ya kuua lugha zingine za Kiafrika bali ni kujenga uhusiano sanjari. Katika uhusiano huo lugha zingine zote zitakuwa na nafasi ya kuchangia makuzi ya lugha ya Kiswahili kwa ajili ya umoja wa watumiaji wake. Kuna ukuruba mkubwa wa Kiswahili na lugha zingine za Kiafrika. Kwa mtazamo wa kifalsafa dhana ya kuwapo kwa mtu au jamii imefumbatwa kwenye lugha yake. Inakuwa vigumu kueleza dhana hiyo kwa kutumia lugha ya kigeni (Tempels, 1959). Hii ina maana kuwa dhana ya uwepo??? Kiafrika inaweza kufasilika katika jamii nyingine za Kiafrika kuliko kutumia lugha za wakoloni. Kiswahili kinaweza kuwa endelevu barani Afrika ikiwa kitakuzwa kwa kuzingatia umuhimu wa lugha zingine za Kiafrika katika ikolojia yake. Hila za ubeberu wa kiisimu katika muktadha wa Afrika ni kujaribu kutumia lugha moja kama ilivyo Kiswahili kuwa nyenzo ya kuulia lugha zingine za jamii. Wakati huohuo lugha inayotumika kuulia lugha zingine za jamii inaweza kutoweka baada ya hizo kutoweka. Shaka hii inatokana na ukweli utakaodhihirika baadaye kwamba sera zilizopo katika muktadha wa Tanzania si madhubuti kiasi cha kuhimili vishindo vya ubeberu wa lugha za nje ambazo zimejizatiti kwa nguvu za uchumi, siasa na teknojia kuendelea kubakia kwenye nafasi ya juu katika mpangilio msonge wa lugha.

Kwa mtazamo wa nadharia iliyoelezwa hapo awali, ikolojia ya kiisimu isiyo na msawazo haitoi mustakabali mwema kwa lugha ya Kiswahili kwa sababu, kama anavyoeleza Zhou (2016), nguvu ya lugha ni nguvu ya kiuchumi na kisiasa ya watumiaji wake. Kiswahili kinafungamana na jamii masikini kiuchumi. Kufisha lugha zingine haiwezi kuwa nyenzo pekee ya kukuza Kiswahili bali kutumia lugha zote zilizopo katika ikolojia kwa kukamilishana kutaimarisha Kiswahili. Mwelekeo wa kukuza lugha moja uliendelea kujitokeza kwenye sera ya mwaka 1995 kama inavyoelezwa kwenye sehemu inayofuata.

**4.2 Suala la Lugha na Sera ya Elimu na Mafunzo, 1995**

Sera ya Elimu na Mafunzo ya mwaka 1995 (kwa hiyo, SEM, 1995) haielezi chochote kuhusu maeneo mengine ya matumzi ya lugha badala yake inajikita moja kwa moja kwenye lugha ya kufundishia.SEM, 1995 inakipangia Kiswahili kutumika katika ngazi za chini za elimu. Katika Ibara ya 5.2.3 na 5.3.7 inaweka bayana kwamba:

5.2.3 Lugha ya kufundishia elimu ya awali itakuwa Kiswahili na Kiingereza kitakuwa somo la lazima.

5.2.7 Lugha ya kufundishia elimu ya msingi itakuwa Kiswahili na Kiingereza kitakuwa somo la lazima. (Tafsiri yangu)

Vilevile katika ibara ya 5.5.8 kuhusu lugha ya kufundishia kwenye elimu ya ualimu inaelezwa kwamba:

Lugha ya kufundishia elimu ya ualimu ngazi ya cheti itakuwa Kiswahili na Kiingereza kitakuwa somo la lazima; wakati kwa ngazi ya stashahada na shahada ya elimu ya ualimu na mafunzo, Kiingereza kitatumika isipokuwa kwa lugha ya kigeni yenyewe na Kiswahili kitakuwa somo la lazima. (Tafsiri yangu)

Wakati Kiswhili kinapewa nafasi ya kuwa lugha ya kufundishia katika ngazi hizo za chini za elimu, Kiingereza kinaendelea kufundishia elimu ya sekondari na elimu ya juu. Mgawanyo kama huu ni matokeo ya nguvu za ubeberu. Sababu za kufanya hivyo ziko wazi, kwanza ni za kihistoria ambazo zimeibua na kuimarisha ubeberu wa kiisimu uliopata mashiko kutokana na kasumba ya kutawaliwa. Dhana ya kasumba hapa inatumika sawa na ile inayofasiliwa na TUKI (2013) kuwa “ni mabadiliko ya fikra za mtu yanayosababishwa na elimu au utamaduni wa jamii, yanayomfanya afuate mwenendo usio muafaka na utamaduni wake au utu wake wa asili.”Kasumba hiyo imeibua hofu kwamba elimu bora ya sekondari na chuo kikuu haiwezi kupatikana bila kutumia Kiingereza kama lugha ya kufundishia. Kutokana na umilisi mdogo wa lugha ya Kiingereza miongoni mwa Watanzania, kuendelea kukitumia kufundishia katika ngazi yoyote ya elimu ni kutii matakwa ya ubeberu wa kiisimu na kupuuza malengo na mahitaji ya elimu kwa jamii. Ripoti ya Ukaguzi wa Kitaaluma ya Chuo Kikuu cha Dar es Salaam (CKD) ya mwaka 1998 ilibainisha tatizo la lugha kwa kiwango cha kutisha miongoni mwa wanafunzi wa Chuo Kikuu cha Dar es Salaam (CKD). Licha ya kubaini tatizo kubwa la lugha, ripoti hiyo ilitoa mapendekezo mawili yanayokinzana. Kwanza ilipendekezwa CKD kiamue mara moja kutumia Kiswahili kama lugha ya kufundishia ili kunusuru ubora wa elimu ndani ya chuo. Pendekezo la pili likawa kinyume cha la kwanza kwamba CKD kiendelee kutumia Kiingereza ili kukabiliana na kasi ya dunia katika maendeleo ya TEHAMA (Senkoro, 2005, 2007). Ukinzani wa mapendekezo hayo unatokana na hofu ya uwezo wa Kiswahili kutumika katika nyanja za sayansi. Hofu hii haina msingi wowote kwa sababu lugha inakua inapopewa majukumu. Kwa upande hali hiyo imechombezwa na ubeberu wa kiisimu ambao kiu yake ni kuona dunia nzima inatumia lugha moja au chache zenye nafasi ya kuchangia maendeleo ya dunia. Katika hali hii Kiswahili kinakabiliwa na upinzani mkali wa kukubalika kama lugha ya kufundishia elimu ya sekondari na chuo kikuu.

Kwa mujibu wa Mekacha (1995, 2011) hadhi ya lugha ni suala la kijamii kwa sababu jamii ndiyo inayoamua lugha ipi iwe na hadhi zaidi kuliko nyingine. Sera ni zana ya kuhalalisha matakwa ya tabaka lenye nguvu. Sera ya lugha katika muktadha wa makala haya ni zana ya kutukuza lugha ya Kiingereza na kutweza Kiswahili. Kiswahili kinatumika kuangamiza lugha za jamii za Tanzania kwa kuchukulia kwamba hazina mchango kwa maendeleo ya nchi. Kwa upande mwingine Kiswahili hakina ulinzi wa kisheria jambo linalodokeza uwezekano wa kupigwa kumbo na nguvu za ubeberu wa kiisimu. Kuweka sera kuhusu jambo fulani ni kuongeza dhamira ya kisiasa ingawa mara nyingi katika tawala zisizo na nia thabiti sera nzuri hubakia kuwa mapambo kwenye mashubaka. Jambo dhahiri hapa kisera na kimatumizi ni kwamba Kiingereza kina hadhi ya juu, Kiswahili kiko nafasi ya pili. Lugha za jamii zinaendelea kuwepo kwa sadfa tu na kama hatua hazitachukuliwa zinaweza kutoweka.

**4.3 Suala la Lugha na Sera ya Utamaduni, 1997**

Kwa mujibu wa Sera ya Utamaduni (SU) ya mwaka 1997 Tanzania ina lugha za aina tatu: lugha za jamii, lugha ya taifa yaani Kiswahili na lugha za kigeni. Sera hii inabainisha wazi kwamba kuna tatizo la msingi inapotokea kwamba lugha ya taifa haijazingatiwa kisheria. Sera hiyo inajinasibu kwamba hakuna nchi iliyowahi kuendelea bila kutumia lugha yake kwenye mfumo wa elimu. Kuhusu mgawanyo wa dhima za lugha nchini, sera inatamka kwamba:

3.1.1. Kiswahili kitatamkwa rasmi kuwa lugha ya Taifa na kauli hii itazingatiwa katika Katiba ya Nchi.

3.1.2 Vitawekwa vivutio kwa watu binafsi na mashirika mbalimbali kuchapisha na kusambaza maandiko kwa lugha ya Kiswahili.

3.1.3 Baraza la Taifa la Kiswahili litakuwa na jukumu la kutafiti, kuneemesha na kuendeleza matumizi ya lugha ya Kiswahili.

3.1.4 Baraza la Kiswahili la Taifa na Taasisi nyingine za ukuzaji wa Kiswahili zitaimarishwa na kupatiwa nyenzo na fursa ya kutekeleza majukumu yake Kikamilifu.

3.1.5 Lugha za asili zitaendelea kutumika kama hazina na chanzo cha kukuza Kiswahili.

Swali linalohitaji mjadala hapa ni kuhusu kiwango cha uzingativu na utekelezaji wa malengo hayo ambayo ni mazuri kwa kila anayependa maendeleo ya Kiswahili. Ibara ya 3.1.1 ilitekelezwa kiasi kwa Kiswahili kutangazwa lugha rasmi. Nia ya kuzingatiwa kwenye katiba ya nchi haikutekelezwa. Katika katiba zote za nchi za Afrika Mashariki ni katiba ya Kenya pekee inayokitambua Kiswahili kuwa ni lugha rasmi na lugha ya taifa (Kibui, 2014). Kutambuliwa kikatiba ni hatua muhimu itakayowezesha kukilinda Kiswahili dhidi ya ubeberu wa kiisimu wa nje na kukiendeleza kwa kutumia rasilimali za nchi husika. Hatua ya kukitambua Kiswahili kikatiba inatazamiwa kwa nchi zote za Afrika Mashariki. Kuna umuhimu kwa nchi za Afrika Mashariki kuchukua hatua ya kukitambua Kiswahili kwa kuwa ndiyo eneo la chimbuko la lugha hiyo (Massamba, 2002, 2007). Kukitambua Kiswahili kikatiba ni kukijengea misingi thabiti nyumbani na kuweka matumaini ya ustawi wake ughaibuni. KATIBA PENDEKEZWA INAKITAMBUA!!!

Ibara ya 3.1.3 kuhusu kuimarishwa kwa Baraza la Kiswahili la Taifa (BAKITA) na Taasisi zingine za ukuzaji wa Kiswahili limetekelezwa kwa kiasi lakini hazijaimarishwa kwa kiwango kinachostahili. Mara nyingi kilio kimekuwa ni ukata, jambo linalokwamisha juhudi za taasisi hizo kutekeleza majukumu yake kikamilifu kuhusu utafiti na ukuzaji wa Kiswahili.

Ibara ya 3.1.5 ilitaka Kiswahili kineemeshwe na lugha za asili. Hii ina maana kwamba Kiswahili kitakua na kuenea kwa kunufaishwa na lugha za jamii. Nia ya kuzifanya lugha za asili kuwa malighafi kwa ajili ya makuzi ya Kiswahili ingesaidia kwa kiasi fulani kukuza lugha hizo. Ili kufanikisha nia hiyo kunahitajika sera thabiti inayotilia mkazo wa malighafi hiyo kuwa endelevu. Kama hakuna mkakati wa kuzifanya lugha hizo za asili kuwa endelevu kwa manufaa ya muda mrefu ya Kiswahili itasababisha kukuza Kiswahili kwa gharama ya kudumaza lugha za jamii. Udumazaji huo ukiendelea Ubeberu wa Kiisimu utaimarika na kuharibu ikolojia ya kiisimu. Matokeo yake lugha za asili zinaweza kutoweka. Kiswahili kukuzwa pekee yake ni kuondoa dhana ya tofauti ya usuli wa kiisimu ambao ni muhimu kwa ustawi na mafanikio ya binadamu yanayohitaji uwezo wa kustahimili na si kutoweka.

Kwa ujumla sera hiyo ya lugha ya Tanzania ilikuwa nzuri kwa kuzitambua na kuziwekea mikakati ya lugha zilizomo kwenye ikolojia. Tatizo ni kwamba utekelezaji wake ulijikita katika kuendeleza Kiswahili pekee. Hali hiyo inaibua dhana ya ubeberu wa kiisimu katika uhusiano wa Kiswahili na lugha zingine za jamii. Ni ubeberu kwa sababu rasiilimali hazikutumika kwa namna yenye uwiano kwa lengo la kukuza ikolojia yenye msawazo. Kwa hiyo, kauli ambayo pengine baadhi ya wasomaji hawawezi kukubaliana nayo ni kwamba Kiswahili katika hatua ya kwanza kinakuzwa na kutumika kama nyenzo ya kudumaza lugha zingine za jamii. Hali hiyo inahalalishwa na sera zilizopo. Maamuzi hayo ya sera yanaleta hofu ya ukuzaji wa Kiswahili kuwa endelevu. Swali muhimu hapa ni je, Kiswahili kitahimili misukosuko dhidi ya lugha ‘kubwa’ au kitatoweka baada ya lugha zingine za asili kuangamia! Hofu kwamba Kiswahili kinaweza kutoweka kutokana na kujengwa juu ya misingi isiyo imara inadokezwa pia na Dzahene-Quarshie (2010:68) anapoeleza:

Athari ya makutano baina ya Kiingereza na Kiswahili zinaweza kutazamwa kama kitendawili chenye pande mbili. Kwa upande mmoja Kiingereza kinaonekana kama wakala wa kutajirisha Kiswahili lakini kuna uwezekano wa kuwa tishio dhidi ya Kiswahili. Hatua lazima zichukuliwe ili kuhakikisha kwamba wakati uamiliaji wa Kiingereza unafanyika kwa ajili ya kushiriki kwenye soko la dunia, ukuzaji wa Kiswahili kwenye uga wa Fasihi na mawasiliano ya kijamii uimarishwe. Kuna ulazima kwa wadau kuunganisha nguvu ili kuhakikisha Kiswahili kinakuwa endelevu sasa na baadaye (Tafsiri Yangu).

Dondoo la hapo juu linadokeza kile ambacho kinaweza kutafsiriwa kwenye ikolojia ya lugha kama kukosekana kwa ulinganifu katika sera zilizopo Tanzania na katika nchi nyingi za Afrika. Pendekezo linalotolewa kwenye dondoo ya hapohilo juu ya Kiswahili kiimarishwe kwenye uga wa Fasihi na mawasiliano ya kijamii linatokana na kukata tamaa. Makala haya yanapinga mwelekeo huo. Ingawa kukata tamaa kunawezekana kutokana na hali inayoshuhudiwa kwenye sera ya lugha juhudu lazima zifanywe kuwaamsha watunga sera kuthamini Kiswahili sanjari na lugha zingine za asili.

Wakati SU inaandaliwa tayari kulikuwa na madai ya kushuka kwa kiwango cha elimu nchini. Tume ya Rais ya kupitia mfumo wa elimu maarufu kama Tume ya Makweta (1982) ilipendekeza Kiswahili kitumike katika ngazi zote za elimu. Bila shaka SU ilizingatia mapendekezo hayo na matokeo yake ni ibara ya 3.4.1 iliyokusudia kuweka mpango maalumu wa kutoa elimu na mafunzo katika ngazi zote kwa kutumia lugha ya Kiswahili. Hata hivyo ibara hiyo haikutekelezwa. Kuto kutekelezwa ni kuitikia wito wa ubeberu wa lugha ya Kiingereza kwa sababu mbalimbali ikiwa ni pamoja na gharama kubwa ya kubadili mitaala.

Utafiti wa (Cripper na Dodd, 1984) ulibainisha kuwa 10% tu ya wanafunzi wa kidato cha nne wakati huo walikuwa na uwezo kiasi cha kufikiria kwamba wangeweza kumudu ujifunzaji kwa Kiingereza. Hata hivyo mapendekezo yao yalikiuka kwa makusudi matokeo ya msingi ya utafiti wao. Wakapendekeza suluhisho liwe ni kufundisha Kiingereza kuanzia umri mdogo badala ya kutumia Kiswahili katika ngazi zote. Cripper na Dodd walitekeleza walichotumwa na Baraza la Uingereza kama wakala mkuu wa kusukuma ajenda ya Kiingereza ulimwenguni. Serikali ya Tanzania ilikubali Kiingereza kianze kufundishwa ngazi ya elimu ya awali kabla ya kuanza elimu ya msingi. Pendekezo la Cripper na Dodd lilikubaliwa kwa sababu ambayo iko wazi kabisa, kwamba utamaduni wa nchi masikini umegubikwa na mawani za kigeni. Katika muktadha huu Philipson (2007) anasisitiza umuhimu wa kujikomboa kifkra ili kuona thamani ya lugha zetu. Tabia ya Waafrika wengi kushikilia kisasili cha elimu ni Kiingereza na Kiingereza ndiyo elimu ni mojawapo ya mafanikio ya ubeberu wa kiisimu. Mapendekezo ya Cripper na Dodd kwa Tanzania ilikuwa ni maagizo kutoka Uingereza kama wadhamini wa uchumi wa nchi ambayo ni tegemezi. Kukataa Kiingereza ingekuwa na maana ya kukataa misaada ya maendeleo jambo ambalo watawala wengi wa Kiafrika hawaelekei kukubali. Pia viongozi wa Afrika bado wana kigugumizi cha kuwa na Afrika iliyoungana kisiasa na inayotumia lugha moja. Matokeo yake kila nchi inaendelea kuwa dhaifu na lugha zote barani Afrika zitaendelea kuwa dhaifu kwa sababu ya udhaifu wa jamii zake. Akizungumzia Kiswahili na umajumui wa Afrika kwenye kongamano la pili la kimataifa la CHAUKIDU mjini Nairobi tarehe 16/12/2016, Mulokozi (angalia Makala Elekezi kur… ) alikuwa na haya ya kusema:

Ulimwengu bado haujastarabika, Mwafrika bado ni kiumbe wa daraja la chini duniani. Suala la Mwafrika kuuawa kimbari bado ni ajenda, kwa hiyo hatuko salama. Juhudi za mtu mweusi kujinusuru lazima kuwe na muungano halisi wa Afrika yenye dola moja na lugha moja. Afrika inahitaji dola moja yenye nguvu kulinda watu wake. Lugha moja haina maana ya kufuta lugha zingine. Afrika ijinasue kutoka lugha za watawala na kuzifungulia milango lugha za nchi zinazoinukia zenye manufaa kwa Afrika. HAKIKISHA USAHIHI

Dondoo la hapo juu inabainisha mambo makubwa mawili. Kwanza umuhimu wa Afrika kuwa dola moja. Pili, umuhimu wa Afrika kutumia lugha moja kwa lengo la kuimarisha usalama wa watu wake. Sanjari na hilo kama kuna haja ya kujifunza na kutumia lugha za kigeni sio lazima iwe ya taifa lililowahi kutawala nchi fulani. Kwa maneno mengine lugha ya kigeni inaweza kuwa yoyote inayotimiza mahitaji kwa wakati husika. Muungano ni silaha ya kukabiliana na athari za ubeberu wa kiisimu ambao umeleta athari hasi kwa jamii zisizo na mshikamano. Kauli hiyo ya Mulokozi inakubaliana na msimamo wa makala haya ikiwa ni pamoja na mkazo wa kutozipuuza lugha zingine za asili.

**4.4 Suala la lugha na Sera ya Elimu na Mafunzo, 2014**

SEM, 2014 sawa na ile ya 1995 haizitambui kabisa lugha za jamii. Sera hiyo haitoi picha halisi ya hali ya kiisimujamii nchini Tanzania. Sera hii haizitambui lugha za asili zipatazo 160. Kwa maneno mengine hakuna rasilimali zitakazotumika kwa ajili ya kuziendeleza kwa sababu bajeti ya nchi katika jambo lolote ni utekelezaji wa sera inayowakilisha utashi wa kisiasa. Sera hii inaharibu ikolojia ya kiisimu na kutaka kuwe na lugha mbili tu nchini Tanzania yaani Kiingereza na Kiswahili. Hata hivyo, Kiswahili hakina uhakika wa kuendelea kuwapo kwa sera kama hiyo kwa sababu hila za kibeberu ni kukiondoa sawa na lugha zingine za jamii. Katika nadharia ya utegemezi, uhusiano baina ya mataifa yenye nguvu na mataifa masikini unategemea mawasiliano baina ya kitovu cha kitovuni (wafanya maamuzi katika nchi tajiri) na kitovu cha pembezoni (wafanya maamuzi katika nchi masikini). Katika hali hiyo, sera ya lugha katika nchi masikini ni matokeo ya maridhiano baina ya makundi yenye nguvu tofauti. Kuhusu lugha SEM, 2014 inatamka kwamba:

3.2.17 Serikali itahakikisha kuwa lugha ya Kiswahili, Kiingereza na nyingine za Kigeni zinafundishwa kwa ufasaha na ufanisi katika ngazi zote za elimu na mafunzo nchini ili kuleta ufahamu na umahiri kutokana na umuhimu wa lugha hizo katika masuala ya kitaifa, kikanda na kimataifa.

3.2.18 Serikali itawezesha lugha ya alama na maandishi ya nukta nundu kutumika katika ngazi zote za elimu na mafunzo.

3.2.19 Lugha ya Taifa ya Kiswahili itatumika kufundishia na kujifunzia katika ngazi zote za elimu na mafunzo na Serikali itaweka utaratibu wa kuwezesha matumizi ya lugha hii kuwa endelevu na yenye ufanisi katika kuwapatia walengwa elimu na mafunzo yenye tija kitaifa na kimataifa.

3.2.20 Serikali itaendelea na utaratibu wa kuimarisha matumizi ya lugha ya Kiingereza katika kufundishia na kujifunzia katika ngazi zote za elimu na mafunzo.

Ibara ya 3.2.17 inaonesha utashi wa kuendeleza Kiswahili hadi nje ya mipaka yake na kwa hiyo ingeleta uwiano wa ufundishaji wa Kiswahili ughaibuni na katika eneo lake la asili. Kiswahili kinapaswa kuwa na hadhi ya juu katika eneo lake la chimbuko kuliko ughaibuni. Kuipa lugha ya Kiswahili nafasi ya kuwa chombo cha kutolea elimu katika ngazi zote ni mbinu mojawapo ya kukiongezea hadhi. Kama Kiswahili hakiwezi kuwa chombo cha kutolea elimu katika eneo la chimbuko lake ni vigumu kutokea ughaibuni. Wageni wengi wanaofika Afrika Mashariki kujifunza Kiswahili mahitaji yao ndiyo yanayoamua wajifunze kiasi gani. Lugha kama nyenzo ina mahitaji na viwango mbalimbali. Matumizi mahususi kama vile utafiti na huduma katika mashirika ya kujitolea yanahitaji umilisi wa kiwango kidogo tu kwa kuwa baada ya kazi zao, wageni wanaendelea na maisha kwa lugha wanayoimudu vyema kutegemeana na asili zao na si lazima kiwe Kiingereza. Vyuo vikuu ughaibuni vinafundisha Kiswahili pamoja na lugha zingine kwa sababu mbalimbali ikiwa ni pamoja na za kitaaluma. Ikiwa wanafanya tafiti kwenye lugha wazofundishia matokeo ya tafiti zao si lazima kujulikana kwa mapana. Tafiti zao hubaki kwenye mashubaka kwa ajili ya tafiti zijazo. Kufundishwa kwa Kiswahili nchi za nje hakukutokana na msukumo wa kisera katika nchi kitovu cha Kiswahili (Afrika Mashariki) bali kulitokana na sababu za kitaaluma na kiusalama za nchi hizo za ughaibuni (Moshi, 2006). Mahitaji ya wigo mpana wa ukusanyaji wa taarifa za kiusalama yanaweza kuendeleza lugha kwa kiasi tu ikilinganishwa na matumizi ya lugha kutolea elimu. Hii ina maana kuwa nchi za ughaibuni si lazima ziongeze nguvu na rasilimali kwa kiwango cha kukifanya Kiswahili kufikia upeo wa viwango vya kimataifa. Wenye jukumu la kufanya hivyo kwa mahali pa kwanza ni wenye lugha, nchi za Afrika Mashariki na Afrika kwa jumla lazima zitafute mbinu za kukifanya Kiswahili kitumike katika maisha ya watu wa kawaida na katika elimu ili kutoa fursa ya lugha hiyo kurithiwa kutoka kizazi kimoja hadi kingine na kuifanya iwe endelevu licha ya tishio la ubeberu.

SEM, 2014 inakipa Kiswahili na Kiingereza hadhi sawa kama lugha ya kufundishia katika ngazi zote. Kimsingi usawa huo kwa kuzingatia hali halisi ya kiisimujamii unaleta changamoto kwa sababu mwelekeo wa jamii kuhusu lugha na elimu ni chanya zaidi kwenye Kiingereza kuliko Kiswahili (Momanyi, 2007). Katika hali hiyo tamko la 3.2.19 linakinzana na lile la 3.2.20 na kuendelea kufisha nafasi ya Kiswahili kwenye mfumo wa elimu. Kiingereza kinaendelea kuimarika kwa sababu hadhi ya lugha hizo si sawa. Kuzishindanisha ni sawa na kusema uamuzi umeshafanyika wa kuendelea kutukuza Kiingereza. Maamuzi kama haya ni athari za wasomi na watunga sera ambao wamezingwa na athari za ubeberu wa kiisimu katika nyenzo zake zote ikiwa ni pamoja na misaada ya kielimu.

Fasili ya kutotambuliwa kwa lugha zingine za jamii kwenye sera ni kuwapo kwa ikolojia isiyo ya kimsawazo na hivyo kukuza Kiswahili kwa gharama ya maafa ya lugha zingine. Kisichovutia zaidi, sera hii si madhubuti kwa kiwango cha kuilinda lugha ya Kiswahili nyumbani kwake dhidi ya lugha za kimataifa zinazoenezwa kwa kasi kubwa kwa kutumia maelfu ya dola za Kimarekani. Kama anavyoshadadia Zhou (2016) kwamba lugha si chombo huru cha mawasiliano bali kimejifumbata kwenye mfumo wa uchumi na siasa ya nchi husika. Kwa hiyo, ni ukweli kwamba ikolojia inayozingatia uhusiano changamani wa mambo yaliyo nje ya lugha kama vile uchumi, siasa na nguvu za kijeshi inaathiri jinsi lugha ilivyo ndani na nje ya mipaka yake. Kichina kwa mfano, kinaenezwa katika nchi nyingi za Kiafrika kama mkakati wa kutekeleza ‘Ndoto ya China’. China inaweka misingi ya uhusiano wa sera yake ya lugha na ufundishaji wa lugha hiyo ughaibuni. Tanzania na nchi nyingi za Kiafrika kuna vituo vya mafunzo ya lugha ya Kichina na utamaduni wake. Vituo vingi vipo kwenye taasisi za elimu za ya juu. Kutokana na ulegevu wa sera ya lugha za Kiafrika kama kilivyo Kiswahili, hazijapewa hadhi inayostahili katika maeneo ya chimbuko lake. Matokeo yake ustawi wa lugha za Kiafrika ughaibuni kama vile Kiswahili hakuchochewi na sera zilizopo bali kunatokana na mahitaji ya nchi hizo za ughaibuni kutaka kujua lugha na tamaduni za nje.

Sera ya Mambo ya nje ya Tanzania ya 2015 (URT, 2015) haizingatii suala la lugha na utamaduni kama nyenzo ya kufikia malengo yake. Wageni wanaokuja kufanya kazi kwenye makampuni ya uhandisi wa miundombinu na mashirika ya kujitolea hawapewi sharti la kujifunza lugha za Kiafrika angalao kwa kiwango cha umilisi wa mtalii ili kukidhi mawasiliano na jamii wanazozihudumia au kufanya nazo kazi. Kwa mfano kampuni zinazojenga barabara zinaajiri vibarua ambao ni Waafrika wasiojua lugha za kigeni kama Kiingereza, Kifaransa, Kichina, Kijapani kutaja baadhi. Makutano ya jamii hizo tofauti kunaibua tatizo la mawasiliano na hivyo kusababisha utendaji kuwa mgumu au kutumia gharama kubwa za kukalimani. Kuruhusu matumizi ya lugha za kigeni hata kwa jamii za vijijini ni jambo ambalo halitokani na utashi huru wa wafanya maamuzi na watunga sera katika nchi za Kiafrika. Maamuzi hayo yanatokana na athari ya fikra zilizoathiriwa na ubeberu wa kiisimu. Wizara ya mambo ya nje ni wizara yenye fursa ya kwenda katika nchi mbalimbali duniani katika masuala ya diplomasia. Hata hivyo, sera ya mambo ya nje haitoi fursa ya kutangaza lugha na utamaduni wa Kitanzania. Kiswahili na utamaduni wake ni nyenzo muhimu katika mafanikio ya kibiashara, kielimu na kisiasa. Kukiacha Kiswahili na utamaduni wake bila kuambatana nacho katika shughuli za kidiplomasia ni athari za hali dhalili inayopenyezwa kwa hila na ubepari wa kiisimu. Kwa hiyo juhudi ndogo ya kuzipa hadhi lugha za Kiafrika katika maeneo yake ya chimbuko yanapunguza uwiano baina ya ufundishwaji wa Kiswahili ughaibuni na ustawi wake nyumbani.

**5.0 HITIMISHO**

Makala haya yamebainisha kwamba sera ya lugha katika nchi za Kiafrika, Tanzania ikiwa kama mfano, hazijakitwa kwenye dhana ya ikolojia msawazo inayotaka uwiano na fursa sawa kwa lugha zote zilizopo kwenye ikolojia. Kila lugha bila kujali idadi ya watumiaji wake zinastahili kulindwa, kuendelezwa na kutumika bila vikwazo. Inapotokea kwamba lugha moja inathaminiwa na kutumika zaidi kuliko lugha zingine unaibuka ubeberu wa kiisimu. Ubeberu wa kiisimu unaweza kusababisha lugha zinazonyimwa fursa kutoweka. Jinsi Kiswahili kinavyokuzwa na kuthaminiwa bila kuzitilia maanani lugha za jamii ni zao la utendaji kazi wa ubeberu wa kiisimu. Sera ya lugha iliyopo (ipi?) haitambui kabisa kuwapo kwa lugha za jamii zipatazo 160 ukiacha Kiswahili. Sera kuacha kuzitambua lugha hizo ni kuziacha bila ulinzi na kama hatua hazitachukuliwa zinaweza kutoweka.

Makala haya yanasisitiza kwamba ustahimilivu endelevu wa Kiswahili dhidi ya ubeberu wa kiisimu ni ule utakaozingatia uwiano na lugha zingine za jamii. Lugha za jamii zilizosambaa katika bara la Afrika zina nafasi kubwa ya kutumika kama malighafi ya kuendeleza Kiswahili bila kuzilazimisha kutoweka. Makala haya yanatoa angalizo kuwa endapo lugha za asili za Afrika zitatoweka, Kiswahili hakitabaki salama kwa sababu mbili: kwanza lugha za kigeni zitaendelea kuwa chanzo kikubwa cha msamiati wa Kiswahili. Msamiati wa mkopo unapozidi sana lugha husika inaweza kupoteza uasilia wake na hatimaye kutoweka. Kiswahili kutumia msamiati wa lugha za jamii za Kiafrika ni kutunza uasilia wake wakati kusheheni msamiati wa lugha za kibepari ni kupoteza uasilia. Pili, sera zilizopo ni dhaifu, kwa mfano kama ilivyokwishaelezwa awali, miongoni mwa nchi zote za Afrika Mashariki, nchi ya Kenya pekee inakitambua Kiswahili kikatiba. Udhaifu wa namna hii unatoa kinga duni kwa Kiswahili kuweza kukabiliana na ubeberu wa kiisimu. Wanaonufaika na ubeberu huo wana nguvu na hila za kila aina za kuweza kukiondoa Kiswahili.

Wito wa makala haya ni kwamba kuna haja ya kuwa na sera madhubuti ya lugha iliyojikita kwenye sheria za nchi. Vilevile sera hizo zitokane na hali halisi ya kiisimujamii na mahitaji halisi yenye tija ya matumizi ya lugha. Kuacha kutumia Kiswahili kufundishia elimu ya sekondari na elimu ya chuo kikuu katika muktadha wa Tanzania kwa mfano, ni kukiuka mahitaji ya hali halisi. Ukiukaji huo ndiyo unaosababisha ubeberu wa kiisimu kufikia malengo yake. Kushuka kwa ubora wa elimu kutokana na ugumu wa lugha ya kutolea elimu ni nyenzo kuu ya mafanikio ya ubeberu wa kiisimu kuangamiza mataifa machanga.

Mwisho makala haya yanasisitiza kwamba Kiswahili kinaweza kuwa lugha ya umajumui wa Afrika bila kuathiri lugha zingine. Kutumiwa kwa Kiswahili na bara zima la Afrika kutakuwa ni silaha muhimu ya kujihami dhidi ya ubeberu wa lugha za magharibi. Kiingereza kinachohubiriwa kuwa ni lugha ya upatanisho duniani, teknolojia na miamala ya kimataifa ni mahubiri ambayo hayana mashiko hasa tunaposhuhudia kwamba nchi zisizotegemea Kiingereza kama Japan, China, Korea, kutaja baadhi zinachangia kwa kiasi kikubwa teknolojia katika bara la Afrika. Kwa hiyo ubeberu wa kiisimu hasa wa lugha ya Kiingereza isiwe sababu kwa nchi za Afrika kukubali kupoteza utambulisho na utamaduni wake. Kufanikiwa katika uhifadhi wa amali hii adhimu ni suala la kiharakati.

**MAREJELEO**

BAKITA. (2004). “Tafsiri Sanifu.” Dar es Salaam: BAKITA

Berns, M., Barrett, J. na Chan, C. (1998). “Review Essay: (Re) Experiencing Hegemony: the Linguistic Imperialism of Robert Phillipson”, West Lafayette: Purdue University

Cripper, C. and Dodd, B. (l984). “*Report* on the Teaching of English Language and its use as a Medium of Education in Tanzania”*.* Dar es Salaam: The British Council

Dzehene-Quarshie, J. (2010). “English Contact with Swahili: Enrichment or Threat?” katika *Original Scientific Papers, Accra*: University of Ghana: 55-69

Fill, A. (1998). “Ecolinguistics: State of the Art”, *Narr Francke Attempto Verlag GmbH Co. KG*

Galtung, J. (2008). “A Structural theory of Imperialism”, katika *Journal of Peace Research*. Oslo: University of Oslo: 82-117

Honey, J. (1991). *Robert Phillipson. Linguistic imperialism,* Oxford: OUP

Jamhuri ya Muungano wa Tanzania, (2014). *Sera ya Elimu na Mafunzo*, Dar es Salaam: Mpiga Chapa wa Serikali

Kibui, A.W. (2014). “Language Policy in Kenya and the New Constitution for Vision 2030” katika *International Journal of Educational Science and Research, Juz. 4 (5)*: 249-282

Massamba, P.B.D (2002). *Historia ya Kiswahili: 50 BK hadi 1500 BK*, Nairobi: JKF

\_\_\_\_\_\_\_\_\_ (2007). *Kiswahili Origins and Bantu Divergence-Covergence Theory*. Dar es Salaam: IKS

Mekacha, R.D.K. (1995). “Kwa nini bado Kiingereza ni lugha ya kufundishia Elimu ya Juu Tanzania” katika *Kioo cha Lugha*, *Juz. 2.* TUKI: 28-46

\_\_\_\_\_\_\_\_\_(2011). *Isimujamii*: *Nadharia na Muktadha wa Kiswahili*, Dar es Salaam: TUKI

MLUTA, (2009). *Atlas ya Lugha za Tanzania.* Dar es Salaam: Inforbridge

Momanyi, C. (2007). “Suala la Mielekeo ya Lugha”, katika Senkoro, F.E.M.K (Mh) *Lugha na Fasihi ya Kiswahili Afrika Mashariki*. Dar es Salaam: CHAKAMA

Moshi, L. (2006) “The Globalized World Languages: The Case of Kiswahili, kaitka *Olaoba, F.A & Michael A.P (Wah.) Selected Proccedings of the 36th Annual Conference on African Linguistics*, Someville: Cascadilla Proceedings Project

Msanjila, Y.P. (2003). “Kushuka kwa Hadhi ya Lugha za Jamii Nchini Tanzania”. katika *Nordic Journal of African Studies, 12, (3)*: 296-309

Mühlhäusler, P. (1996). *Linguistic Ecology: Language Change and Linguistic Imperialism in the Pacific Region*. New York: Routledge

Mulokozi, M.M. (2002). “Kiswahili as a National and International Language.” Dar es Salaam: IKS Mulokozi (UK. 146)

Petzell, M. (2012). “The Linguistic Situation in Tanzania.” Gothenburg: Univesity of Gothenburg

Phillipson, R. (1992).” Linguistic imperialism and linguicism,” *Linguistic Imperialism.* Oxford: OUP

\_\_\_\_\_\_\_\_\_ (1997). “Realities and Myths of Linguistic Imperialism”. *Journal of Multilingual and Multicultural Development, Juz. 18 (3)*, Denmark: University of Roskilde: 238-248

\_\_\_\_\_\_\_\_\_ (2003). *English-only Europe? Challenging language policy.* London: Routledge

\_\_\_\_\_\_\_\_\_ (2007). “Linguistic Imperialism: a conspiracy, or a conspiracy of silence?” katika *Language Policy, Juz. 6 (3-4): 377-383*

Senkoro, F.E.M.K. (2005). “Language of Instruction: The Forgotten Factor in Education Quality and Standards in Africa?” Dar es Salaam: University of Dar es Salaam

\_\_\_\_\_\_\_\_\_(2007). Mauaji ya Halaiki ya watoto wa Tanzania kupitia Lugha ya Kufundishia, katika Senkoro, F.E.M.K. (Mh.) *Lugha na Fasihi ya Kiswahili Afrika Mashariki*, Dar es Salaam: CHAKAMA

Skutnabb-Kangas, T. & Phillipson, R. (2007). “‘Language Ecology’ in the Electronic *Handbook of Pragmatics, katika Jef Verschueren and Jan –ola Ostman (Wah.) kwa kushirikiana na Eline Versluys*

Tempels, P. (1959). *Bantu Phylosophy.* London: University of London, Institute of Education

TUKI (2013). *Kamusi ya Kiswahili Sanifu*, Nairobi: Oxford University Press

URT (1995). *Education and Training Policy*, Dar es Salaam: Government Printing Press

Wizara ya Elimu na Utamaduni, (1997) *Sera ya Utamaduni*, Dar es Salaam: Mpiga chapa wa Serikali

Zhou, Xhiaozhou (2016) “Resisting Linguistic Imperialism: A Response to the ‘Chinese Dream” Shanghai: LGD